Politsei sai tänavu kevadel kätte esimesed elektrišokirelvad ehk taserid, kuid seni pole ette tulnud juhtumeid, kus neid oleks tulnud töös kasutada.

Politsei- ja piirivalveameti pearelvur Steve Kümnik ütles ERR-ile, et politsei on praeguseks hankinud 35 elektrišokirelva, mis jaotatakse prefektuuriti vastavalt ohuprognoosile.

"Esimeste seas saavad elektrišokirelvad kiirreageerimise patrullid ning need jaotatakse üle Eesti laiali. Järk-järgult on plaanis varustada elektrišokirelvadega kõik patrullid Eestis," lausus ta.

Seni ei ole Kümniku sõnul olnud juhtumeid, kus tasereid oleks pidanud või saanud kasutada.

Esimese hankelepinguga ostetud taserid koos moonaga jõudsid kohale aprillis ning mais alustati instruktorite ja patrullide koolitamist.

Kümnik märkis, et seni on koolitused läinud plaanipäraselt ning üsna pea peaksid need kõikides prefektuurides lõpule jõudma.

Seadused lubavad kasutada taserit tulirelva asemel olukordades, kus inimelu on ründe tõttu ohus. Elektrišokirelvad on kasutusel ka vanglateenistuses, kus neid võib kasutada ka gaasi või nuia asemel.